Senekal-moord: ‘Hou dié boodskappe vir as ek doodgaan’Maryna Venter (Foto: Brahm Fourie, Facebook) “Ma, stoor hierdie boodskappe vir as ek eendag wegraak. Hy het vir my gesê hy gaan my vrek maak en my iewers dump.” Só het Maryna Venter (49) vier dae voor haar dood aan haar ma, Jacomina Elizabeth Erasmus (76), in ŉ stemboodskap op WhatsApp gesê. In die boodskap verwys sy na haar lewensmaat, Abraham Fourie (52), wat teregstaan op haar moord en tans verhoor word. Dit was Sondag presies nege maande sedert Venter se liggaam in die paartjie se huis in Senekal in die Vrystaat gevind is. Haar liggaam was vol brandwonde. Erasmus het Maandag in die rondgaande hof in Bethlehem getuig dat haar dogter nooit in persoon aan haar en haar man, Adriaan Willem Erasmus, erken het dat Fourie haar aanrand nie. Sy het egter op 8 Junie deur middel van stemboodskappe aan Erasmus vertel van haar “blou en stukkende oog”. Sy het indirek erken dat Fourie haar geslaan het toe Erasmus haar daaroor pols. Sy het ook foto’s van haar gesigwonde vir haar ma gestuur. Erasmus het in ŉ stemboodskap reageer dat hulle ŉ aanrandingsaak teen Fourie kan maak, maar Venter het gesê sy wil dit nie doen nie, omdat sy “lief is vir hom”. Abraham Fourie in die rondgaande hof in Bethlehem [Foto: Anja van der Merwe, Maroela Media] Erasmus sê sy het deur die loop van die paartjie se nege jaar lange verhouding gesien hoe Venter agteruitgaan. Volgens haar het Venter altyd ŉ blou oog of stukkende lip gehad. “Maryna het in ŉ stadium vir my gesê sy het net sewe tande in haar mond oor. Maar sy het nooit gesê waarom nie.” Erasmus en vorige getuies in die saak het ook getuig dat Venter sig in haar een oog verloor het. Volgens haar het Fourie aangevoer dat Venter te veel drink en selfs epileptiese toevalle gekry het, waarna sy sou val en haarself beseer. Erasmus sê sover haar kennis strek het haar dogter nie aan epileptiese toevalle gely of medikasie daarvoor geneem nie. “Ek kan ook nie dink dat jy elke keer jou gesig só sal oopval of jou oog potblou sal wees van die val nie.” Dié klein en fyn vroutjie bly koel en kalm terwyl sy haar getuienis lewer en kyk glad nie in Fourie se rigting nie. Hoewel sy buite die hof aan Maroela Media gesê het dat sy baie hartseer is, het sy heeltemal in beheer voorgekom in die getuiebank. ‘Kom haal jul dogter’ ‘n Foto van Abraham Fourie en Maryna Venter in 2018 (Foto: Brahm Fourie, Facebook) Erasmus getuig Fourie sou hulle telkemale bel en sê hulle moet Maryna kom haal omdat sy te veel drink. “Wanneer ons daar kom, sou sy dan weier om saam met ons te gaan. Sy het wel nooit vir haarself gepraat nie. (Fourie) het altyd gepraat. Sy het ook nooit vir my dronk gelyk of na drank geruik nie.” Volgens Erasmus het ŉ buurvrou – toe die paar in die Dennehof-woonstelkompleks in Bethlehem gewoon het – haar in 2017 gekontak en gesê sy moet Maryna gaan haal, want “Fourie gaan haar doodslaan”. Susanna Mynhardt, wat nog in die saak moet getuig en ook in Dennehof gewoon het, het twee jaar later dieselfde vir Erasmus gesê. Mynhardt het hulle ook aangemoedig om nie alleen te gaan nie, “omdat Fourie gewelddadig is”. Erasmus vertel van 2019 af het Fourie haar en haar man, hul twee seuns (Venter se broers) en Venter se kinders, belet om Maryna te besoek. “Ons moes eers ‘toestemming’ kry.” Maryna het twee seuns uit ŉ vorige huwelik, wat sy laas in 2017 gesien het. Erasmus het slegs op WhatsApp met Venter gekommunikeer. “Wanneer hy (Fourie) by die huis was, het ek en Maryna nie baie kontak gehad nie. Volgens [Maryna] het hy meestal haar foon gehad.” Erasmus getuig Venter het nooit oor selfmoordneigings of van selfmoord gepraat wanneer hulle gesels het nie. Volgens Erasmus het Fourie ook nooit goed van hulle familie gepraat nie en daar was geen verhouding tussen hulle nie. “Hy het geen respek vir enigiemand gehad nie. Hy het altyd net lelike goed vir ons te sê gehad.” Venter se pa het buite die hof aan Maroela Media gesê sy dogter “is nou op ŉ beter plek as saam met hom (Fourie)”. Hy het ook Maandag die hofsaak bygewoon.